Jiżdiedu l-każijiet f'Melbourne: residenti f'9 torrijiet għoljin f'lockdown strett
Imtella' Lulju 5, 2020 - Aġġornata 5 Ta' Lulju, 2020 6:03pm L-awtoritajiet Awstraljani fit-tieni l-aktar stat popolat, Victoria, qed jagħmlu minn kollox sabiex irażżnu l-imxija tal-coronavirus. L-istat premier Daniel Andrews ħabbar li mat-3,000 familja f'akkomodazzjoni tal-Gvern mifruxa f'disa' torrijiet għoljin, se jitpoġġew f'lockdown u se jkunu eżentati milli jħallsu l-kirja għal ġimgħatejn fost miżuri oħra ta' appoġġ soċjali inkluż li jkunu pprovduti bi provisti tal-ikel u l-mediċini. Timijiet mediċi se jkunu qed jittestjaw lil kull resident bieb bieb f'dawn ir-residenzi. Dan wara li fi ftit jiem irriżultaw minn tal-anqas 23 każ pożittiv għall-Covid-19 f'żewġ oqsma tad-djar. Is-Sibt, l-istat ta' Victoria irreġistra 108 każi ġodda u fl-aħħar 24 siegħa kienu rrapportati 74 infezzjoni ġdida oħra – il-maġġoranza minn subborgi ta' Melbourne. Fl-Awstralja kollha ġew ikkonfermati s'issa 8,362 infezzjoni u 104 imwiet bil-Covid-19.